UN: Broj obolelih od AIDS-a manji od prvobitnih procena
Piter Giz, koji je na čelu odeljenja za epidemiologiju i analizu UNAIDS-a u Ženevi, kaže da su nove cifre rezultat revizije proračuna u
U najnovijem izveštaju Ujedinjenih Nacija objavljenom u ponedeljak, navodi se da je broj obolelih od side u svetu manji od prvobitne procene. Nove cifre se posebno odnose na prisutnost virusa te bolesti u Indiji, ali i ukazuju na korake koji se preduzimaju u borbi protiv svetske epidemije side. Nova studija Agencije Ujedinjenih Nacija za sidu, UNAIDS, pokazuje da broj inficiranih ljudi u svetu iznosi 33 miliona, umesto 39.2 miliona kako se procenjivalo u 2006. Piter Giz, koji je na čelu odeljenja za epidemiologiju i analizu UNAIDS-a u Ženevi, kaže da su nove cifre rezultat revizije proračuna u Indiji, što je smanjilo broj inficiranih HIVom na 2.5 miliona. Ipak, Giz ne misli da ove cifre predstavljaju globalni trend. «Ovo pre svega govori o tome da je procenat ljudi zaraženih virusom HIV u svetu, na relativno istom nivou u poslednjih nekoliko godina. Globalno, taj broj stagnira na 0.8 odsto. S druge strane, procenat zaraženih u Africi je mnogo veći, ali je zanimljivo da je virus na tom kontinentu u opadanju.» Afrika je i dalje kontinent najviše pogođen ovom bolešću. Oko 22.5 miliona ljudi u podsaharskoj oblasti Afrike živi sa virusom side – što je 68 odsto od ukupnog broja zaraženih u svetu. U istoj oblasti zabeleženo je čak dve trećine novih infekcija. U Aziji i na Karibima takođe živi veliki broj obolelih. Giz skreće pažnju da se broj obolelih među mladima, posebno u Africi, smanjuje, a u nekim zemljama, kao npr. Ugandi, Zimbabveu i Keniji se smanjuje i broj novih slučajeva oboljenja. «Sproveli smo ankete o seksualnim navikama ispitanika, i imamo dokaze da je u mnogim afričkim zemljama došlo do promena u ponašanju i da sada ljudi imaju manje seksualnih partnera, kao i da češće koriste kondome. Mislim da je to veoma ohrabrujuće.» Iako postojeća terapija pomaže zaraženim ljudima da kontrolišu bolest, sida je i dalje veliki problem sa kojim se svet suočava. Aktivisti koji se bore protiv širenja virusa HIV upozoravaju da su međunarodne donacije nedovoljne za borbu protiv ove smrtonosne bolesti.